|  |
| --- |
| **PRAVILNIK** **O SADRŽAJU, ROKU ZA DOSTAVLJANJE I POSTUPANJU U SLUČAJU NEDOSTAVLJANJA GODIŠNJEG IZVEŠTAJA SUBJEKATA INOVACIONE DELATNOSTI** *("Sl. glasnik RS", br. 1/2014 i 35/2017)* |

**Predmet Pravilnika**

**Član 1**

Ovim pravilnikom uređuje se sadržaj, rok za dostavljanje i postupanje u slučaju nedostavljanja godišnjeg izveštaja koji ministarstvu nadležnom za nauku i tehnološki razvoj (u daljem tekstu: Ministarstvo) o svom radu, stanju opreme i resursa, kao i planovima njihovog korišćenja, podnose subjekti inovacione delatnosti koji se vode u Registru inovacione delatnosti (u daljem tekstu: registrovani subjekat inovacione delatnosti).

Sastavni deo godišnjeg izveštaja registrovanog subjekta inovacione delatnosti je potpisana izjava kojom rukovodilac pravnog lica, odnosno fizičko lice potvrđuju, da u godini za koju se godišnji izveštaj dostavlja, nije bilo bilo promena koje su uticale na status u kome su upisani u Registar.

**Godišnji izveštaj pravnog lica**

**Član 2**

Godišnji izveštaj pravnog lica koje je registrovani subjekat inovacione delatnosti, dostavljen sa sadržinom i u roku propisanim ovim pravilnikom, sastavni je deo dokumentacije koja se ulaže u Knjigu registra.

**Sadržaj godišnjeg izveštaja pravnog lica**

**Član 3**

Pravno lice godišnji izveštaj dostavlja u pismenom obliku, potpisan i overen od strane lica ovlašćenog za zastupanje i usvojen od strane nadležnog organa pravnog lica.

Sadržaj godišnjeg izveštaja čine:

1) podaci o radu, stanju opreme i resursa pravnog lica koji se odnose na godinu za koju se podnosi godišnji izveštaj;

2) podaci o planovima korišćenja opreme i resursa;

3) podaci o prihodima ostvarenim od realizacije projekata finansiranih budžetskim sredstvima koji se odnose na godinu za koju se podnosi Godišnji izveštaj.

Sastavni deo godišnjeg izveštaja pravnog lica je odgovarajuća radna, knjigovodstvena i finansijska dokumentacija iz koje proizlazi tačnost navedenih podataka.

**Podaci o radu**

**Član 4**

O radu u godini za koju podnosi izveštaj, pravno lice dostavlja podatke:

1) o pokrenutom stečajnom ili likvidacionom postupku, odnosno o blokadi računa duže od tri meseca bez prekida u godini za koju podnosi Godišnji izveštaj;

2) o promenama uslova pod kojima je pravno lice upisano ili evidentirano u Registar (npr. u broju i strukturi zaposlenih na (ne)određeno vreme, u strukturi poslovnog prostora, u sadržini osnivačkog akta privrednog društva sl.);

3) o obimu, vrsti i uspešnosti aktivnosti na realizaciji pojedinih inovacionih i razvojnih delatnosti i projekata čiji je pravno lice nosilac ili učesnik;

4) o strukturi, obimu i načinu korišćenja sredstava za bavljenje inovacionom delatnošću koja je pravno lice obezbedilo iz sopstvenih izvora;

5) o strukturi, obimu i uslovima korišćenja sredstava za bavljenje inovacionom delatnošću koja je pravno lice obezbedilo iz drugih izvora;

6) o obimu i načinu korišćenja budžetskih sredstava i državnih podsticajnih mera u godini za koju pravno lice podnosi Godišnji izveštaj.

Podatke iz stava 1. ovog člana pravno lice dokumentuje aktima nadležnih organa, odnosno overenim ispravama ili obrazloženim izjavama rukovodioca pravnog lica.

Ako je naučno-tehnološki park u skladu sa osnovnom delatnošću, u godini za koju podnosi godišnji izveštaj nekom svom članu omogućio korišćenje dela zemljišta za izgradnju razvojnih i proizvodnih kapaciteta, kopija tog ugovora o ustupanju prilaže se uz godišnji izveštaj, a sastavni deo godišnjeg izveštaja za naredne godine je pisana informacija o realizaciji tog ugovora u odnosnoj izveštajnoj godini.

**Podaci o stanju opreme i resursa**

**Član 5**

O stanju opreme i resursa u godini za koju podnosi izveštaj, pravno lice dostavlja podatke:

1) o obimu i kvalitetu opreme kojom raspolaže, odnosno koju koristi;

2) o obimu i kvalitetu prostora kojim raspolaže, odnosno koji koristi;

3) o obimu i strukturi finansijskih resursa kojima raspolaže;

4) o brojnosti i kvalifikacionoj strukturi ukupnih, kao i ljudskih resursa uključenih u inovacione aktivnosti finansirane sredstvima budžeta Republike Srbije, sa dokumentacijom o osnovu, kao i periodu radnog angažovanja u godini za koju pravno lice podnosi Godišnji izveštaj, kao i podatkom o procentu sa kojim ta lica učestvuju u ukupnim ljudskim kapacitetima pravnog lica;

5) o iskorišćenosti postojeće opreme i resursa.

Podaci iz stava 2. ovog člana dokumentuju se aktima nadležnog organa, ili overenim ispravama pravnog lica (npr. kopija ugovora o radu sa kopijom overene prijave nadležnom fondu; kopija ugovora o delu ili autorskog ugovora za radno angažovane u inovacionoj aktivnosti finansiranoj sredstvima budžeta Republike Srbije; izveštaj kadrovske službe o ukupnom broju radno angažovanih na drugim poslovima iz delatnosti pravnog lica, uključujući i pregled angažovanja na projektno finansiranim naučnoistraživačkim projektima).

**Podaci o planovima za opremu i resurse**

**Član 6**

O planovima korišćenja opreme i resursa pravno lice dostavlja podatke:

1) o planovima u odnosu na korišćenje postojeće opreme, prostornih i ljudskih resursa za obavljanje aktivnosti po pojedinim inovacionim i razvojnim delatnostima i projektima u narednom jednogodišnjem ili dužem periodu;

2) o nedostajućoj opremi, odnosno prostornim i ljudskim resursima čije korišćenje je u funkciji planiranog unapređenja obima i kvaliteta bavljenja inovacionom delatnošću u narednom periodu, a po osnovu već ugovorenih ili realno očekivanih angažovanja po pojedinim inovacionim i razvojnim delatnostima i projektima.

**Podaci o prihodima**

**Član 7**

O prihodima ostvarenim od realizacije projekta (su)finansiranog sredstvima budžeta Republike Srbije (inovacionog, razvojnog, naučnoistraživačkog, međunarodnog), a okončanog u godini koja prethodi godini za koju podnosi Godišnji izveštaj, pravno lice dostavlja podatke:

1) o procentu i strukturi ukupno ostvarenih prihoda od realizacije projekta u prvoj godini nakon završetka njegove realizacije;

2) o procentu i strukturi ukupno ostvarene dobiti od proizvoda ili usluge koji su nastali kao rezultat projekta u prvoj godini nakon završetka njegove realizacije.

**Rok za dostavljanje godišnjeg izveštaja pravnog lica**

**Član 8**

Godišnji izveštaj usvojen od strane nadležnog organa pravnog lica, dostavlja se Ministarstvu najkasnije do 31. marta tekuće godine, za prethodnu godinu.

**Postupanje u slučaju nedostavljanja godišnjeg izveštaja pravnog lica**

**Član 9**

Pravnom licu, koje je registrovani subjekat inovacione delatnosti, koje Ministarstvu ne dostavi godišnji izveštaj o svom radu, stanju opreme i resursa, kao i planovima njihovog korišćenja, sa sadržinom i u roku koje propisuje ovaj pravilnik, Ministarstvo će naložiti dostavu, odnosno dopunu blagovremeno dostavljenog izveštaja i za to odrediti naknadni rok.

Ako pravno lice ne postupi po nalogu, u naknadno određenom roku, Ministarstvo ga briše iz Registra inovacione delatnosti po službenoj dužnosti.

**Sadržaj godišnjeg izveštaja fizičkog lica**

**Član 10**

Fizičko lice koje je registrovani subjekti inovacione delatnosti dužno je da Ministarstvu podnese godišnji izveštaj o svom radu, stanju opreme i resursa, kao i planovima njihovog korišćenja, sa sadržajem i u roku koje propisuje ovaj pravilnik.

Godišnji izveštaj fizičkog lica dostavljen sa sadržinom i u roku propisanim ovim pravilnikom, sastavni je deo dokumentacije koja se ulaže u Knjigu registra.

**Sadržaj godišnjeg izveštaja fizičkog lica**

**Član 11**

Godišnji izveštaj fizičkog lica koje je upisano u Registar u svojstvu registrovanog inovatora sadrži:

1) podatke o radu, a naročito:

- o eventualnoj promeni uslova pod kojima je upisano u Registar;

- o konkretnim inovacionim aktivnostima i projektima u kojima je učestvovalo u godini za koju podnosi godišnji izveštaj;

2) podatke o stanju opreme i resursa, a naročito:

- o ukupnom iznosu budžetskih sredstava za razvoj inovacione delatnosti koja je koristilo u godini za koju podnosi godišnji izveštaj, kao i o iznosu i uslovima pod kojima je koristilo sredstva iz drugih izvora;

- o ukupno ostvarenim prihodima od inovacione delatnosti koja je realizovana uz učešće sredstava budžeta Republike Srbije, a okončana je u godini koja prethodi godini za koju podnosi godišnji izveštaj;

- o obimu korišćenja državnih podsticajnih mera u godini za koju podnosi godišnji izveštaj;

3) podatke o planovima korišćenja opreme i resursa, a naročito o planiranom načinu bavljenja inovacionom delatnošću u narednom jednogodišnjem periodu, uz predračun ukupnog iznosa i strukture potrebnih, obezbeđenih i nedostajućih sredstava.

U odnosu na podatke iz stava 1. ovog člana, fizičko lice podnosi odgovarajuću dokumentaciju.

**Rok za dostavljanje godišnjeg izveštaja fizičkog lica**

**Član 12**

Fizičko lice koje je upisano u Registar u svojstvu registrovanog inovatora, pisani godišnji izveštaj dostavlja Ministarstvu najkasnije do 15. februara tekuće godine, za prethodnu godinu.

**Postupanje u slučaju nedostavljanja godišnjeg izveštaja fizičkog lica**

**Član 13**

Fizičkom licu, koje je registrovani subjekat inovacione delatnosti, koje Ministarstvu ne dostavi godišnji izveštaj o svom radu, stanju opreme i resursa, kao i planovima njihovog korišćenja, sa sadržinom i u roku iz čl. 11. i 12. ovog pravilnika, Ministarstvo će naložiti dostavu, odnosno dopunu blagovremeno dostavljenog izveštaja i za to odrediti naknadni rok.

Ako fizičko lice ne postupi po nalogu, u naknadno određenom roku, Ministarstvo ga briše iz Registra inovacione delatnosti po službenoj dužnosti.

**Prestanak važenja ranijeg propisa**

**Član 14**

Danom stupanja na snagu ovog pravilnika prestaje da važi Pravilnik o sadržaju godišnjeg izveštaja subjekata inovacione delatnosti ("Službeni glasnik RS", broj 16/11).

**Stupanje na snagu**

**Član 15**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".